CELEX: 62011CN0075
Language: et
Date: 2011-02-21 00:00:00
Title: Kohtuasi C-75/11: 21. veebruaril 2011 esitatud hagi — Euroopa Komisjon versus Austria Vabariik

30.4.2011   
            
            
               ET
            
            
               Euroopa Liidu Teataja
            
            
               C 130/13
            
         21. veebruaril 2011 esitatud hagi — Euroopa Komisjon versus Austria Vabariik
   (Kohtuasi C-75/11)
   2011/C 130/23
   Kohtumenetluse keel: saksa
   
      Pooled
   
   
      Hageja: Euroopa Komisjon (esindajad: V. Kreuschitz ja D. Roussanov)
   
      Kostja: Austria Vabariik
   
      Hageja nõuded
   
   Hageja palub teha järgmine otsus:
   
               —
            
            
               kuna Austria Vabariik tagab ühistranspordi sõidusoodustuse põhimõtteliselt üksnes üliõpilastele, kellele on määratud Austria peretoetus, siis on Austria Vabariik rikkunud ELTL artiklist 18 koosmõjus ELTL artiklitega 20 ja 21 ning Euroopa Parlamendi ja nõukogu 29. aprilli 2004. aasta direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ, artiklist 24 tulenevaid kohustusi;
            
         
               —
            
            
               mõista kohtukulud välja Austria Vabariigilt.
            
         
      Väited ja peamised argumendid
   
   Liidu kodanikel on kooskõlas aluslepingutes ja rakendussätetes ettenähtud piirangute ja tingimustega õigus vabalt liikuda liikmesriikide territooriumitel. Kui liidu kodanikud seda õigust kasutavad, tuleb neid põhimõtteliselt kohelda samamoodi kui vastuvõtva liikmesriigi kodanikke.
   Vaidlusaluste sõidusoodustuste andmise sidumine üliõpilastele neile Austrias peretoetuste maksmisega, paneb oma olemuselt teiste liikmesriikide kodanikud halvemasse olukorda võrreldes Austria kodanikega ning rikub seega liidu kodanike ja siseriigi kodanike võrdse kohtlemise põhimõtet.
   Vastupidiselt Austria valitsuse seisukohale ei kujuta sõidusoodustus endast loonusena antavat peretoetust, kuna ilmselt on tegemist soodustusega, mida on õigustatud saama üksnes kõrgkoolis või ülikoolis õppivate isikute nimekirja kantud isik.
   Ka ei ole selline ebavõrdne kohtlemine võrreldes nende üliõpilastega, kelle vanematel ei ole õigust peretoetust saada, hõlmatud direktiivi 2004/38 artikli 24 lõikes 2 sisalduva erandiga, mille kohaselt võib vastuvõttev liikmesriik teatud tingimustel keelduda teistest liikmesriikides pärit üliõpilastele õpinguteks ettenähtud toimetulekutoetuse maksmisest stipendiumi või õppelaenu vormis.
   Erandeid võrdse kohtlemise põhimõttest tuleb tõlgendada kitsalt. Seetõttu ei saa üliõpilastele ettenähtud sõidusoodustuse puhul olla tegemist õpinguteks ettenähtud toimetulekutoetusega stipendiumi või õppelaenu vormis. Seega on liidu õigusega vastuolus see, kui vaidlusaluse sõidusoodustuse saajate hulgast arvatakse välja üliõpilased, kelle vanemad ei saa Austria peretoetust.